Rīgā

|  |  |
| --- | --- |
| Datums skatāms laika zīmogā | Nr. 18/TA-581/1931 |
| Uz 10.03.2021. | Nr. 1-8/11 |

Latvijas Republikas tiesībsargam

Par atbalsta sniegšanu starptautisko

aizsardzību saņēmušajām personu grupām

Ministru kabinets ir iepazinies ar Latvijas Republikas tiesībsarga 2021. gada 10. marta vēstuli Nr. 1-8/11, kurā Ministru kabinetu lūdz līdz 2021. gada 8. aprīlim novērst valstī radīto nevienlīdzīgo attieksmi pret starptautisko aizsardzību saņēmušajiem senioriem, personām ar invaliditāti, kā arī alternatīvo statusu saņēmušajām ģimenēm ar nepilngadīgiem bērniem, un rast iespēju piešķirt šīm personām vienreizējos pabalstus, kas noteikti Covid-19 infekcijas izplatības seku pārvarēšanas likumā, un sniedz šādu viedokli.

Saskaņā ar Covid-19 infekcijas izplatības seku pārvarēšanas likuma 63. pantu vienreizēju atbalstu par katru bērnu 500 *euro* apmērā ir tiesības saņemt personām, kurām piešķirts bērna kopšanas pabalsts par bērnu līdz viena gada vecumam, ģimenes valsts pabalsts, piemaksa pie ģimenes valsts pabalsta par bērnu ar invaliditāti vai kurām sakarā ar bērna piedzimšanu ir tiesības saņemt maternitātes pabalstu un bērns ir piedzimis līdz ārkārtējās situācijas beigām, kā arī ārkārtējās situācijas laikā ir radušās tiesības saņemt bērna kopšanas pabalstu par bērnu līdz viena gada vecumam un ģimenes valsts pabalstu. Savukārt
Covid-19 infekcijas izplatības seku pārvarēšanas likuma 68. pants nosaka, ka, lai mazinātu Covid-19 infekcijas izplatības radīto negatīvo ietekmi, tiek izmaksāts vienreizējs pabalsts 200 *euro* apmērā Latvijā dzīvojošai personai, kura laikposmā no 2021. gada 1. marta līdz sakarā ar Covid-19 izplatību izsludinātās ārkārtējās situācijas beigām ir:

1) vecuma, invaliditātes vai apgādnieka zaudējuma pensijas saņēmēja, tai skaitā priekšlaicīgi un avansā piešķirtās pensijas saņēmēja, speciālās valsts pensijas saņēmēja, izdienas pensijas saņēmēja, kura sasniegusi vecuma pensijas piešķiršanai nepieciešamo vecumu, bet kurai vecuma pensija nav piešķirta, atlīdzības par darbspēju zaudējumu vai atlīdzības par apgādnieka zaudējumu saņēmēja vai valsts sociālā nodrošinājuma pabalsta saņēmēja – arī tādā gadījumā, ja pabalsta izmaksa uz laiku ir pārtraukta;

2) bērna ar invaliditāti kopšanas pabalsta saņēmēja vai pabalsta personām ar invaliditāti, kurām nepieciešama kopšana, saņēmēja.

Likumdevējs noteicis, ka tiesības saņemt vienreizēju atbalstu un pabalstu ir tām personām, t. sk. personām ar piešķirto alternatīvo statusu, kuras noteiktu laiku veikušas sociālās apdrošināšanas iemaksas vai kurām piešķirts attiecīgs pakalpojums (pabalsts vai pensija).[[1]](#footnote-2)

Taču, ja personai nav piešķirts Latvijā atbilstošs pakalpojums, tai nav tiesību saņemt Covid-19 infekcijas izplatības seku pārvarēšanas likuma 63. un 68. pantā noteiktos atbalsta pasākumus. Likumdevējs izvēlējās sniegt atbalstu tām personām, kuras saņem noteiktu Latvijā piešķirto pakalpojumu, nevis šo atbalstu sniegt pilnīgi visām personām, kuras, piemēram, sasniegušas pensionēšanās vecumu vai audzina nepilngadīgu bērnu. Iekļaujot personas, kurām piešķirts alternatīvais statuss, atbalsta saņemšanas lokā, tas radīs precedentus arī attiecībā uz citām personu grupām, kuras nesaņem Latvijā piešķirto pakalpojumu, piemēram, attiecībā uz citu valstu pensiju saņēmējiem.

Lai sniegtu nepieciešamo palīdzību alternatīvā statusa ieguvējiem, valsts ir izveidojusi speciālu atbalsta sistēmu. Valsts sociālās apdrošināšanas aģentūra izmaksā pabalstu personām ar alternatīvo statusu saskaņā ar Patvēruma likuma 53. pantu un Ministru kabineta 2017. gada 6. jūnija noteikumos Nr. 302 "Noteikumi par vienreizējo finansiālo atbalstu un pabalstu uzturēšanās izmaksu segšanai bēglim un alternatīvo statusu ieguvušai personai" (turpmāk – noteikumi Nr. 302) paredzēto kārtību. Ikmēneša pabalsta apmērs ir:

- pilngadīgai personai – 139,00 *euro*mēnesī;

- ja personas ir laulātie, tad vienai personai 139,00 *euro*, otrai – 97,00 *euro*mēnesī;

- nepilngadīgai personai – 97,00 *euro*mēnesī.

Vienreizējā atbalsta apmērs:

- pilngadīgai personai – 278,00 *euro* (izņemot noteikumu Nr. 302 2.2. apakšpunktā minētos gadījumus);

- ja personas ir laulātie, tad vienai personai 278,00 *euro*, otrai personai – 194,00 *euro*;

- nepilngadīgai personai – 194,00 *euro*.

 Alternatīvo statusu ieguvušai personai ir tiesības saņemt pabalstu septiņus mēnešus 12 mēnešu periodā no alternatīvā statusa iegūšanas dienas. Ja alternatīvo statusu ieguvusī persona strādā, pabalstu maksā ne ilgāk par trim mēnešiem no dienas kopš darba ņēmēja vai pašnodarbinātā statusa iegūšanas.

Vienlaikus, ja ienākumi ir nepietiekami, persona ar alternatīvo statusu vēršas pašvaldībā, kurā deklarējusi dzīvesvietu, kur persona, kā arī šīs personas ģimenes locekļi ir tiesīgi saņemt trūcīgas personas statusu un ar to saistītos atbalsta pasākumus, garantētā minimālā ienākuma pabalstu, kā arī dzīvokļa pabalstu. Tāpat šīs personas var saņemt patversmes un naktspatversmes pakalpojumus, kā arī sociālā dienesta informāciju un konsultācijas sociālo problēmu risināšanai.

Bērniem, kuri ieguvuši alternatīvo statusu, ir tiesības saņemt sociālās aprūpes pakalpojumus un Sociālo pakalpojumu un sociālās palīdzības likuma 13. panta pirmajā daļā noteiktos sociālās rehabilitācijas pakalpojumus.

Turklāt atbilstoši Covid-19 infekcijas izplatības pārvaldības likuma49.1pantā noteiktajam[[2]](#footnote-3) ārkārtējās situācijas laikā pašvaldība sociālos pakalpojumus un sociālo palīdzību pamatvajadzību nodrošināšanai var piešķirt arī mērķa grupai, kas neatbilst [Sociālo pakalpojumu un sociālās palīdzības likuma](https://likumi.lv/ta/id/68488-socialo-pakalpojumu-un-socialas-palidzibas-likums) [3. panta](https://likumi.lv/ta/id/68488-socialo-pakalpojumu-un-socialas-palidzibas-likums#p3) nosacījumiem, ja personas pamatvajadzības nav iespējams nodrošināt citā veidā.

Ņemot vērā minēto un to, ka valsts ir izstrādājusi īpašu regulējumu un atbalsta sistēmu, lai nodrošinātu nepieciešamo palīdzību un atbalstu alternatīvā statusa ieguvējiem, Ministru kabineta ieskatā nepastāv nevienlīdzīga attieksme pret alternatīvā statusa ieguvējiem.

Pielikumā: Ministru kabineta 2021. gada 8. aprīļa sēdes protokola
Nr. 32        . § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu

1. Valsts sociālo pabalstu likuma 4. panta pirmā daļa, likuma "Par maternitātes un slimības apdrošināšanu" 4. panta pirmā daļa, likums "Par valsts pensijām". [↑](#footnote-ref-2)
2. Likuma [18.12.2020](https://likumi.lv/ta/id/319788-grozijumi-covid-19-infekcijas-izplatibas-parvaldibas-likuma). redakcijā, kas stājās spēkā [23.12.2020.](https://likumi.lv/ta/id/315278-covid-19-infekcijas-izplatibas-parvaldibas-likums/redakcijas-datums/2020/12/23) [↑](#footnote-ref-3)